CELEX: 32008H0399
Language: fi
Date: 2008-05-14 00:00:00
Title: Neuvoston suositus, annettu 14 päivänä toukokuuta 2008 , jäsenvaltioiden ja yhteisön talouspolitiikan laajojen suuntaviivojen tarkistamisesta vuonna 2008 ja jäsenvaltioiden työllisyyspolitiikkojen täytäntöönpanosta

29.5.2008   
            
            
               FI
            
            
               Euroopan unionin virallinen lehti
            
            
               L 139/57
            
         
      NEUVOSTON SUOSITUS,
   annettu 14 päivänä toukokuuta 2008,
   jäsenvaltioiden ja yhteisön talouspolitiikan laajojen suuntaviivojen tarkistamisesta vuonna 2008 ja jäsenvaltioiden työllisyyspolitiikkojen täytäntöönpanosta
   (2008/399/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 99 artiklan 2 kohdan ja 128 artiklan 4 kohdan,
   ottaa huomioon komission suosituksen,
   ottaa huomioon 13 ja 14 päivänä maaliskuuta 2008 kokoontuneen Eurooppa-neuvoston päätelmät,
   ottaa huomioon työllisyyskomitean lausunnon,
   sekä katsoo seuraavaa:
   
               (1)
            
            
               Neuvosto antoi heinäkuussa 2005 suosituksen jäsenvaltioiden ja yhteisön talouspolitiikan laajoiksi suuntaviivoiksi (vuosiksi 2005–2008) (1) ja teki päätöksen jäsenvaltioiden työllisyyspolitiikkojen suuntaviivoista (2). Nämä yhdessä muodostavat ”kasvun ja työllisyyden yhdennetyt suuntaviivat”. Jäsenvaltioita pyydettiin ottamaan kasvun ja työllisyyden yhdennetyt suuntaviivat huomioon kansallisissa uudistusohjelmissaan (jäljempänä ’kansalliset uudistusohjelmat’).
            
         
               (2)
            
            
               Jäsenvaltiot toimittivat lokakuuhun 2005 mennessä kansalliset uudistusohjelmansa, jotka komissio arvioi ja joista se raportoi keväällä 2006 kokoontuneelle Eurooppa-neuvostolle.
            
         
               (3)
            
            
               Keväällä 2006 kokoontunut Eurooppa-neuvosto otti huomioon nämä asiakirjat ja määritti neljä ensisijaista alaa (T&K ja innovointi, liiketoimintaympäristö, työllistymismahdollisuudet ja yhdennetty energiapolitiikka), joille neuvosto sopi muutamista erityistoimista ja edellytti jäsenvaltioiden toteuttavan ne ennen vuoden 2007 loppua.
            
         
               (4)
            
            
               Jäsenvaltiot toimittivat keväällä 2006 kokoontuneen Eurooppa-neuvoston päätelmien mukaisesti vuotuiset raporttinsa kansallisten uudistusohjelmien täytäntöönpanosta (täytäntöönpanoraportit). Komissio analysoi täytäntöönpanoraportit ja esitti havaintonsa vuoden 2007 seurantaraportissa.
            
         
               (5)
            
            
               Jäsenvaltioille annettiin vuonna 2007 tämän analyysin perusteella maakohtaisia suosituksia. Jotta kasvua ja työllisyyttä koskeva Lissabonin strategia toteutettaisiin johdonmukaisella ja yhtenäisellä tavalla, suositukset annettiin yhdessä asiakirjassa, joka on jäsenvaltioiden ja yhteisön talouspolitiikan laajojen suuntaviivojen tarkistamisesta vuonna 2007 ja jäsenvaltioiden työllisyyspolitiikkojen täytäntöönpanosta 27 päivänä maaliskuuta 2007 annettu neuvoston suositus 2007/209/EY (3). Tällä lähestymistavalla painotettiin kansallisten uudistusohjelmien ja täytäntöönpanoraporttien yhdennettyä rakennetta samoin kuin työllisyyttä koskevien suuntaviivojen ja perustamissopimuksen 99 artiklan 2 kohdassa tarkoitettujen talouspolitiikan laajojen suuntaviivojen välille tarvittavaa johdonmukaisuutta, kuten perustamissopimuksen 128 artiklan 2 kohdassa korostetaan.
            
         
               (6)
            
            
               Komissio on analysoinut suositusten perusteella toteutettavat toimet, jotka jäsenvaltiot esittivät vuoden 2007 täytäntöönpanoraporteissa, ja esittänyt analyysinsä näistä toimista strategiaraportissa. Koska rakenneuudistusten toteuttaminen vie aikaa, tässä asiakirjassa ehdotetaan tämän analyysin mukaisesti, että nämä suositukset pidetään lähes entisellään ja että niitä hienosäädetään ottaen huomioon edistyminen, jota on tapahtunut sen jälkeen, kun ne keväällä 2007 vahvistettiin.
            
         
               (7)
            
            
               Kasvua ja työllisyyttä koskevan Lissabonin strategian panemiseksi kokonaisuudessaan täytäntöön tämän suosituksen olisi sisällettävä myös erityisiä suosituksia euroalueeseen kuuluville jäsenvaltioille.
            
         
               (8)
            
            
               Jotta uudistusten koordinointia voidaan vahvistaa ja neuvoston toteuttamaa monenvälistä seurantaa parantaa, jäsenvaltioiden olisi esitettävä yksityiskohtaisia ja konkreettisia toimia, joiden avulla ne aikovat politiikallaan vastata kansallisissa uudistusohjelmissaan ja sen jälkeen vuotuisissa täytäntöönpanoraporteissaan asetettuihin yhdennettyihin suuntaviivoihin ja maakohtaisiin suosituksiin. Lisäksi komission olisi esitettävä analyyttisemmat perusteet ehdotetuille suosituksille,
            
         SUOSITTAA, että jäsenvaltiot toteuttavat liitteen mukaisia toimia ja raportoivat edistymisestään seuraavissa ohjelmissa, jotka ne laativat kasvua ja työllisyyttä koskevan uudistetun Lissabonin strategian puitteissa.
   
      Tehty Brysselissä 14 päivänä toukokuuta 2008.
      
         
            Neuvoston puolesta
         
         
            Puheenjohtaja
         
         A. BAJUK
         
      
   
   
      (1)  EUVL L 205, 6.8.2005, s. 28.
   
      (2)  EUVL L 205, 6.8.2005, s. 21.
   
      (3)  EUVL L 92, 3.4.2007, s. 23.
   
      LIITE
      BELGIA
      
                  1.
               
               
                  Belgian vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Belgia on edistynyt hyvin kansallisen uudistusohjelmansa täytäntöönpanossa vuosina 2005–2007. Belgia on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu joitakin toimia, mutta tarvitaan vielä lisäuudistuksia. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Belgian vahvuuksiin voidaan vuoden 2007 täytäntöönpanoraportin perusteella lukea päästöjen vähentämispolitiikat ja lupaavat tulokset, joita on saatu työttömien ohjaus- ja seurantajärjestelmästä.
               
            
                  5.
               
               
                  Belgian kansallisen uudistusohjelman osa-alueita, joilla todettuihin haasteisiin olisi puututtava ensi tilassa, ovat työhön kohdistuvan verorasituksen keventäminen, julkisen talouden vakauttamisen vahvistaminen ja työmarkkinoiden toimivuuden parantaminen. Tällä perusteella suositellaan, että Belgia:
                  
                              —
                           
                           
                              pyrkii edelleen keventämään työhön kohdistuvaa verorasitusta naapurimaidensa keskiarvon suuntaan, erityisesti pienentämällä heikon ammattitaidon omaavien työntekijöiden verokiilaa, vahvistaen samalla julkisen talouden vakauttamista;
                           
                        
                              —
                           
                           
                              vahvistaa integroitua joustoturva-ajattelutapaa noudattaen kattavaan strategiaan perustuvia toimenpiteitä työmarkkinoidensa toiminnan parantamiseksi, jotta voidaan lisätä osallistumista työmarkkinoille, kaventaa alueellisia eroja ja lisätä elinikäistä oppimista.
                           
                        
            
                  6.
               
               
                  Kansallisen uudistusohjelman toteutuskaudella Belgian on lisäksi keskityttävä seuraaviin haasteisiin: toteutetaan kokonaisuudessaan strategia, jolla pyritään julkisen talouden pitkän aikavälin kestävyyden varmistamiseen sekä menojen hillitsemiseen, julkisen talouden ylijäämiin ja valtion velan jatkuvaan supistamiseen; toteutetaan kiireellisesti lisätoimenpiteitä kaasu- ja sähkömarkkinoiden kilpailun parantamiseksi, myös itsenäisten ja tehokkaiden sääntelyviranomaisten avulla ja siirto- ja jakelutoimijoita koskevin lisätoimenpitein; lisätään huomattavasti sitoutumista T&K:n ja innovoinnin edistämiseen erityisesti lisäämällä julkisen rahoituksen määrää ja parantamalla sen vaikutusta ja koordinoimalla toimia kaikilla tasoilla; jatketaan toimia ikääntyvien työntekijöiden ja heikommassa asemassa olevien ryhmien työllisyysasteen nostamiseksi, seurataan toimien vaikutusta ja toteutetaan tarvittaessa uusia aktivointitoimia.
               
            BULGARIA
      
                  1.
               
               
                  Bulgarian vuoden 2007 täytäntöönpanoraportin, kansallista uudistusohjelmaa koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Kaiken kaikkiaan kansallisessa uudistusohjelmassa keskitytään oikeisiin haasteisiin, mutta joillakin alueilla on kehitettävä konkreettisempia toimia erityisesti hallinnollisten valmiuksien vahvistamiseksi edelleen. Byrokratiaa olisi myös pyrittävä vähentämään pikaisesti ja merkittävästi dynaamisemman ja kilpailullisemman liiketoimintaympäristön aikaansaamiseksi. Talouden epätasapainon lisääntymisen vuoksi on erityisen tärkeää, että Bulgaria nopeuttaa kansallisen uudistusohjelman toteuttamista, jotta kestävälle kasvulle ja työllisyydelle voidaan keskipitkällä aikavälillä luoda tarvittavat olosuhteet.
               
            
                  3.
               
               
                  Kansallisen uudistusohjelman vahvuuksia ovat ongelmien selkeä analysointi ja uudistusten oikea priorisointi ja toteutusjärjestys sekä vahva poliittinen sitoutuminen. On annettu tärkeitä säännöksiä edistymisen tiukasta seurannasta korkeimmalla poliittisella tasolla. Tämä osoittautunee tehokkaaksi välineeksi, jolla varmistetaan kansallisen uudistusohjelman nopea ja tehokas toteuttaminen. Lisäksi kansallisen uudistusohjelman tukena on tiukka finanssipolitiikka, joka tarjoaa vankan perustan niiden rakenneuudistusten nopeuttamiseksi, joilla varmistetaan pitkäaikainen kasvu.
               
            
                  4.
               
               
                  Bulgarian kansallisen uudistusohjelman perusteella seuraavilla osa-alueilla havaittuihin haasteisiin olisi ensi tilassa puututtava ja esitettävä toteutettavien toimenpiteiden budjettivaikutukset sekä seuranta- ja arviointimenettelyjä koskevat tiedot: hallinnolliset valmiudet, makrotalouden epätasapaino, byrokratia ja työmarkkinoiden toimivuus. Tällä perusteella suositellaan, että Bulgaria:
                  
                              —
                           
                           
                              jatkaa kiireellisesti hallinnollisten valmiuksien, sääntelyviranomaiset ja oikeuslaitos mukaan lukien, vahvistamista edelleen keskittyen erityisesti hallinnon päätoimintoihin;
                           
                        
                              —
                           
                           
                              pysäyttää vaihtotaseen alijäämän kasvun ja hillitsee inflaatiopaineita erityisesti tiukan finanssipolitiikan avulla parantamalla julkisten menojen laatua ja edistämällä maltillista palkkakehitystä ja joustavaa palkkojen muodostumista, jotta palkkakehitys vastaisi tuottavuuden kasvua;
                           
                        
                              —
                           
                           
                              hyväksyy ja ottaa nopeasti käyttöön uusia byrokratian huomattavaan vähentämiseen suunnattuja pikaisia toimia ja lyhentää menettelyjen kestoa liiketoimintaympäristön parantamiseksi (erityisesti pk-yritysten eduksi ja yritysten perustamisen helpottamiseksi), mikä edistää myös korruption torjuntaa;
                           
                        
                              —
                           
                           
                              parantaa työvoiman tarjonnan laatua ja nostaa työllisyysastetta parantamalla aktiivisten työmarkkinatoimien tehoa ja vaikuttavuutta, uudistaa edelleen koulutusjärjestelmää osaamistason nostamiseksi niin, että se vastaa paremmin työmarkkinoiden tarpeita ja vähentää koulunkäynnin keskeyttämistä.
                           
                        
            
                  5.
               
               
                  Kansallisen uudistusohjelman toteutuskaudella Bulgarian on lisäksi keskityttävä seuraaviin toimiin: ryhdytään lisätoimenpiteisiin julkisen talouden pitkän aikavälin kestävyyden varmistamiseksi erityisesti ottaen huomioon eläkkeiden riittävyyteen ja kestävyyteen liittyvät mahdolliset riskit; varmistetaan kaikki ennakkoedellytykset, joita tarvitaan verkkotoimialojen vahvaan kilpailuun; laaditaan yhdennetty T&K- ja innovaatiopolitiikka, jolla pyritään erityisesti uudistamaan julkinen T&K-järjestelmä, siirrytään julkisesta T&K-tuesta – vuotta 2010 koskevan T&K-tavoitteen perusteella – kohti kilpailullisempaa rahoitusta, jossa keskitytään ensisijaisiin tavoitteisiin; puututaan pimeään työhön vahvistamalla institutionaalisia valmiuksia suorittaa tarkastuksia ja varmistaa lakien noudattaminen; viimeistellään elinikäisen oppimisen strategia ja lisätään osallistumista.
               
            TŠEKKI
      
                  1.
               
               
                  Tšekin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Tšekki on edistynyt jonkin verran kansallisen uudistusohjelmansa täytäntöönpanossa vuosina 2005–2007. Tšekki edistyi jonkin verran kevään 2006 Eurooppa-neuvostossa sovittujen erityisten sitoumusten täyttämisessä ensisijaisilla aloilla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu joitakin toimia. Neuvoston päätelmissä nimetyillä täydentävillä aloilla on toteutettu joitakin toimia.
               
            
                  4.
               
               
                  Tšekin vuoden 2007 täytäntöönpanoraportin mukaan vahvuuksia ovat johdonmukainen strategia yritysten sääntely-ympäristön parantamiseksi, uudistukset, jotka koskevat työn tekemistä kannattavaksi, peruskoulutuksen ja keskiasteen koulutuksen oppisuunnitelmaa ja korkea-asteen koulutukseen osallistumisen lisäämistä, sekä elinikäistä oppimista koskevan strategian hyväksyminen.
               
            
                  5.
               
               
                  Tšekin kansallisen uudistusohjelman osa-alueita, joilla haasteisiin olisi vastattava ensi tilassa, ovat julkisen talouden kestävyys pitkällä aikavälillä väestön ikääntyessä, julkisia T&K-menoja koskevien sitoumusten täyttäminen ja T&K-menojen käytön tehostaminen, joustoturvan lisääminen työmarkkinoilla, tehokkuuden ja tasapuolisuuden parantaminen koulutuksessa ja elinikäiseen oppimiseen osallistumisen lisääminen. Tällä perusteella suositellaan, että Tšekki:
                  
                              —
                           
                           
                              parantaakseen julkisen talouden pitkän aikavälin kestävyyttä panee viipymättä täytäntöön ilmoitetun eläkejärjestelmän uudistusohjelman, toteuttaa terveydenhuoltojärjestelmän uudistukset ja jatkaa ilmoittamiensa, merkittävien uudistusten täytäntöönpanoa;
                           
                        
                              —
                           
                           
                              vahvistaa pyrkimyksiä liike-elämän, yliopistojen ja julkisten T&K-laitosten yhteistyön parantamiseksi ja mahdollistaa tarvittavat henkilöstövoimavarat T&K:lle lisäämällä samalla julkisten T&K-investointien tehokkuutta ja määrää T&K:n menotavoitteisiin pääsemiseksi;
                           
                        
                              —
                           
                           
                              yhdennetyn joustoturvamallin puitteissa nykyaikaistaa entisestään työsuhdeturvaa, myös lainsäädäntöä, parantaa koulutuksen tehokkuutta ja tasapuolisuutta, erityisesti mukauttaa koulutusta työmarkkinoiden tarpeisiin, kannustaa investoimaan erityisesti ikääntyneiden ja matalan taitotason työntekijöiden koulutukseen ja monipuolistaa korkea-asteen koulutuksen tarjontaa.
                           
                        
            
                  6.
               
               
                  Kansallisen uudistusohjelman toteutuskaudella Tšekin on lisäksi keskityttävä seuraaviin haasteisiin: parannetaan teollis- ja tekijänoikeuksien suojaa; nopeutetaan tieto- ja viestintätekniikan alan kehitystä, muun muassa panemalla täytäntöön sähköisten viranomaispalveluiden kattava lainsäädäntökehys ja seuraamalla sen kehittymistä; parannetaan innovatiivisten yritysten rahoituksensaantimahdollisuuksia, erityisesti kehittämällä edelleen pääomasijoitusmarkkinoita; parannetaan yrittäjyyskoulutuksen kattavuutta; integroidaan heikommassa asemassa olevat ryhmät paremmin työmarkkinoille; vähennetään alueellisia eroja; sovitetaan työ- ja perhe-elämä yhteen; supistetaan sukupuolten välisiä palkkaeroja; ja pannaan täytäntöön aktiivista ikääntymistä koskeva strategia.
               
            TANSKA
      
                  1.
               
               
                  Tanskan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Tanska on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Tanska on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston nimeämillä aloilla on toteutettu monia toimia.
               
            
                  4.
               
               
                  Tanskan vuoden 2007 täytäntöönpanoraportin mukaan vahvuuksiin kuuluu kattava ja yhdennetty lähestymistapa uudistusten suunnitteluun ja toteuttamiseen, minkä yhteydessä varmistetaan julkisen talouden pitkän aikavälin kestävyys ja sidosryhmien aktiivinen osallistuminen.
               
            
                  5.
               
               
                  Kansallisen uudistusohjelman toteutuskaudella Tanskan on keskityttävä seuraaviin haasteisiin: jatketaan energian liitäntäverkkoja koskevien toimenpiteiden toteuttamista sähkö- ja kaasumarkkinoiden toiminnan parantamiseksi; lisätään työvoiman tarjontaa ja työtuntien määrää keskipitkällä aikavälillä, mukaan lukien lisäaloitteet työnteon lisäämiseksi ja lisätoimet ikääntyneiden työntekijöiden sekä maahanmuuttajien ja heidän jälkeläistensä integroimiseksi työmarkkinoille; parannetaan perus- ja keskiasteen koulutusta ja vahvistetaan ylemmän keskiasteen tai korkea-asteen koulutuksen suorittavien opiskelijoiden lukumäärän lisäämiseen tähtääviä toimenpiteitä kustannustehokkaalla tavalla, jos nykyiset aloitteet osoittautuvat riittämättömiksi asetettujen kunnianhimoisten tavoitteiden saavuttamiseksi.
               
            SAKSA
      
                  1.
               
               
                  Saksan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Saksa on edistynyt hyvin kansallisen uudistusohjelmansa täytäntöönpanossa vuosina 2005–2007 ja noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten noudattamiseksi on toteutettu jonkin verran toimia. Julkisen talouden vakauttamisen alalla on toteutettu monia toimia kun taas palvelualojen kilpailua ja rakenteellisen työttömyyden poistamista koskevia toimia on toteutettu vähemmän. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Saksan vuoden 2007 täytäntöönpanoraportin vahvuuksia ovat: julkisen talouden vahvistaminen; korkealuokkaisen tutkimus- ja innovointitoiminnan vahvistaminen, edistyminen nuorisotyöttömyyden vähentämisessä ja määrätietoinen toiminta lastenhoitopalvelujen lisäämiseksi.
               
            
                  5.
               
               
                  Saksan olisi ensi tilassa paneuduttava seuraavilla kansallisessa uudistusohjelmassa nimetyillä osa-alueilla havaittuihin haasteisiin: palvelualojen kilpailu ja rakenteellinen työttömyys. Tällä perusteella suositellaan, että Saksa:
                  
                              —
                           
                           
                              parantaa palvelumarkkinoiden kilpailun puitteita, erityisesti lieventämällä edelleen monia säänneltyä kaupankäyntiä ja säänneltyjä ammatteja koskevia rajoittavia sääntöjä, parantamalla julkisia hankintoja koskevia menettelyjä ja sääntelemällä tehokkaasti tukkutason bittivirtayhteyksiä;
                           
                        
                              —
                           
                           
                              vähentää rakenteellista työttömyyttä jatkamalla kansallisessa uudistusohjelmassa määriteltyjen uudistusten toteuttamista. Tässä yhteydessä olisi keskityttävä matalan taitotason henkilöiden integroimiseen työmarkkinoille soveltamalla joustoturvamallia, jonka puitteissa ammattipätevyyden hankkimismahdollisuudet voidaan paremmin yhdistää uusiin vero- ja etuusjärjestelmien uudistuksiin ja tehokkaampiin työvoimapalveluihin perustoimeentulotukea saaville työttömille.
                           
                        
            
                  6.
               
               
                  Kansallisen uudistusohjelman toteutuskaudella Saksan on lisäksi keskityttävä seuraaviin haasteisiin: taataan julkisen talouden pitkän aikavälin kestävyys pitämällä tiukasti kiinni julkisen talouden vakauttamisessa ja liittovaltiojärjestelmän julkisen talouden instituutioiden meneillä olevassa tarkistuksessa jo saavutetusta edistyksestä ja seuraamalla huolellisesti terveydenhuollon uudistuksen vaikutuksia, jotta voidaan hillitä menojen kasvua ja vahvistaa terveydenhuoltoalan tehokkuutta; parannetaan kilpailuympäristöä rautatieliikenteen alalla sekä parannetaan sitä edelleen kaasu- ja sähköverkkojen osalta, joissa kilpailu on edelleen rajoitettua suuren keskittymisasteen vuoksi; jatketaan keskitettyjen palvelupisteiden perustamista ja yritysten perustamiseen tarvittavan ajan lyhentämistä; ja parannetaan ammatillista jatko- ja täydennyskoulutusta elinikäisen oppimisen edistämiseksi suunniteltujen toimenpiteiden puitteissa.
               
            VIRO
      
                  1.
               
               
                  Viron vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Viro on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Viro on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan joitakin toimia on toteutettu aloilla, joiden neuvosto totesi vaativan huomiota. Joitakin toimia on toteutettu kilpailupolitiikan, aktiivisen työmarkkinapolitiikan ja koulutuspolitiikan aloilla. Eniten toimia on toteutettu T&K- ja innovaatiopolitiikan alalla. Viro ei ole edennyt merkittävästi työmarkkinalainsäädännön uudistamisessa.
               
            
                  4.
               
               
                  Viron täytäntöönpanoraportin vahvuuksia ovat: kunnianhimoisen ja järjestelmällisen uuden pitkän aikavälin T&K- ja innovaatiostrategian luominen, uusien yritysten perustamista ja innovatiivisten pk-yritysten rahoitusta helpottavat toimenpiteet, työllisyysasteen voimakas nousu ja toimenpiteet korkea-asteen ja ammatillisen koulutuksen laadun parantamiseksi.
               
            
                  5.
               
               
                  Viron olisi ensi tilassa paneuduttava seuraavilla kansallisessa uudistusohjelmassa nimetyillä osa-alueilla havaittuihin haasteisiin: työllisyys, jonka alalla edistys työmarkkinalainsäädännön uudistamisessa on ollut vähäistä.
               
            
                  6.
               
               
                  Kansallisen uudistusohjelman toteutuskaudella Viron on keskityttävä seuraaviin haasteisiin: parannetaan makrotalouden vakautta ja pidetään inflaatio kurissa riittävillä rakenteellisilla uudistuksilla ja määrätietoisella finanssipolitiikalla; vahvistetaan toimia, joiden tarkoituksena on varmistaa, että T&K-tulokset johtavat innovatiivisiin palveluihin tai tuotteisiin; edistetään yliopistojen ja yritysten välistä tiiviimpää yhteistyötä; otetaan käyttöön uusi sakoista vapauttamista ja sakkojen lieventämistä koskeva ohjelma ja tehostetaan kilpailusääntöjen noudattamisen valvontaa; vahvistetaan aktiivista työmarkkinapolitiikkaa ja lisätään ammattitaitoisen työvoiman tarjontaa panemalla täytäntöön kattava elinikäistä oppimista koskeva strategia, joka vastaa työmarkkinoiden tarpeisiin; lisätään työmarkkinoiden joustavuutta etenemällä välittömästi työlainsäädännön uudistamisessa ja edistämällä joustavia työntekomuotoja.
               
            IRLANTI
      
                  1.
               
               
                  Irlannin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Irlanti on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Irlanti on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan monia toimia on toteutettu niillä aloilla, joiden neuvosto totesi vaativan huomiota. Vaikka täytäntöönpanoraportissa ei käsitellä erikseen euroalueen maille osoitettuja suosituksia, sen asiasisältöön kuuluu merkittäviä asiaan liittyviä kehitysaskeleita.
               
            
                  4.
               
               
                  Irlannin kansallisen uudistusohjelman ja sen täytäntöönpanon vahvuuksiin kuuluu kattava ja johdonmukainen kansallinen strategia. Raportissa korostetaan myös Lissabonin prosessin hyödyllisyyttä ja otetaan huomioon sen puitteissa tapahtuva erityistoimien priorisointi ja täytäntöönpano sekä painotetaan sen keskeistä roolia globalisaatioon liittyviin haasteisiin vastaamisessa ja globalisaation tarjoamien mahdollisuuksien hyödyntämisessä.
               
            
                  5.
               
               
                  Kansallisen uudistusohjelman toteutuskaudella Irlannin on keskityttävä seuraaviin tulevaisuuden haasteisiin: nopeutetaan eläkejärjestelyjen uudistusta koskevien konkreettisten toimenpiteiden määrittämistä; lisätään nopeammin työmarkkinoille osallistumista esimerkiksi jatkamalla kattavan lastenhoitoinfrastruktuurin perustamista; kehitetään edelleen työmarkkinoita ja maahanmuuttajien sopeutumista yhteiskuntaan koskevaa politiikkaa painopisteenä ikääntyneiden ja matalan taitotason työntekijöiden tukeminen; ja seurataan huolellisesti kasvuun lyhyellä ja keskipitkällä aikavälillä vaikuttavaa kehitystä asuntomarkkinoilla.
               
            KREIKKA
      
                  1.
               
               
                  Kreikan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Kreikka on edistynyt tasaisesti kansallisen uudistusohjelmansa täytäntöönpanossa vuosina 2005–2007. Kreikka on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten noudattamiseksi on toteutettu jonkin verran toimia. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa ei mainita erikseen euroalueen maille osoitettuja suosituksia, vaikka sen liitteenä olevasta raportointitaulukosta käy ilmi selkeä yhteys.
               
            
                  4.
               
               
                  Kreikan vuoden 2007 täytäntöönpanoraportin vahvuuksia ovat: hyvä edistyminen julkisen talouden vakauttamisessa, naisten työllisyyden edistämisessä, sisämarkkinalainsäädännön täytäntöönpanossa ja liiketoimintaympäristön parantamisessa. On lupaavia merkkejä edistymisestä toteuttamisaikataulun määrittelyssä eläkeuudistuksille, joiden tarkoituksena on parantaa julkisen talouden pitkän aikavälin kestävyyttä.
               
            
                  5.
               
               
                  Kreikan kansallisen uudistusohjelman osa-alueita, joilla havaittuihin haasteisiin olisi puututtava ensi tilassa, ovat: julkisen talouden pitkän aikavälin kestävyys, julkishallinnon uudistusohjelman toteuttaminen, aktiivisen työmarkkinapolitiikan vahvistaminen, korkean nuorisotyöttömyyden vähentäminen, pimeän työn vähentäminen sekä koulutusta ja elinikäistä oppimista koskevien uudistusten nopeuttaminen. Tällä perusteella suositellaan, että Kreikka:
                  
                              —
                           
                           
                              jatkaa julkisen talouden vakauttamista ja velan supistamista ja etenee nopeasti eläkeuudistuksen täytäntöönpanossa julkisen talouden pitkän aikavälin kestävyyden parantamiseksi;
                           
                        
                              —
                           
                           
                              panee täytäntöön julkishallintonsa uudistuksen luomalla tehokkaat sääntely-, valvonta- ja täytäntöönpanovalmiudet, uudistamalla henkilöresursseja koskevan politiikkansa ja käyttämällä tehokkaasti rakennerahastoja;
                           
                        
                              —
                           
                           
                              uudistaa yhdennetyn joustoturvamallin mukaisesti työsuhdeturvaa, myös lainsäädäntöä, kaikkien sopimusjärjestelyjen kattamiseksi, keventää edelleen työhön kohdistuvaa verotaakkaa, vahvistaa aktiivista työmarkkinapolitiikkaa ja muuttaa pimeän työn tekemisen virallisiksi työsuhteiksi;
                           
                        
                              —
                           
                           
                              nopeuttaa koulutusta ja elinikäistä oppimista koskevien uudistusten toteuttamista, jotta voidaan parantaa koulutuksen laatua ja ottaa paremmin huomioon työmarkkinoiden tarpeet, lisätä työmarkkinoille osallistumista ja mahdollistaa erityisesti nuorten pehmeä siirtyminen työelämään.
                           
                        
            
                  6.
               
               
                  Kansallisen uudistusohjelman toteutuskaudella Kreikan on lisäksi keskityttävä seuraaviin haasteisiin: jatketaan pyrkimyksiä inflaatiopaineiden pienentämiseksi ja vaihtotaseen alijäämän syiden ratkaisemiseksi; laaditaan tutkimus- ja innovaatiostrategia ja nopeutetaan T&K-investointien lisäämiseen tähtääviä toimia; edistytään sisämarkkinalainsäädännön saattamisessa osaksi kansallista lainsäädäntöä; nopeutetaan kevään 2006 Eurooppa-neuvoston asettamien pk-yrityspoliittisten tavoitteiden saavuttamista koskevia toimia; vahvistetaan kilpailua asiantuntijapalveluiden alalla; suojellaan ympäristöä asettamalla etusijalle tehokas jäte- ja jätevesihuolto ja hillitsemällä kasvihuonepäästöjä; edistetään naisten aktiivisempaa työelämään osallistumista; vähennetään koulunkäynnin keskeyttämistä ja kehitetään johdonmukainen aktiivista ikääntymistä koskeva strategia.
               
            ESPANJA
      
                  1.
               
               
                  Espanjan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Espanja on edistynyt hyvin kansallisen uudistusohjelmansa täytäntöönpanossa vuosina 2005–2007. Espanja on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu monia toimia. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Espanjan vuoden 2007 täytäntöönpanoraportin vahvuuksia ovat: julkisen velan supistaminen tavoitetta nopeammin, hyvä edistyminen T&K- ja innovaatiosuunnitelman toteuttamisessa ja työllisyysastetavoitteen saavuttamisessa, erityisesti naisten työllisyyden osalta.
               
            
                  5.
               
               
                  Espanjan kansallisen uudistusohjelman osa-alueita, joilla haasteisiin olisi nyt vastattava ensi tilassa, ovat kilpailun parantaminen sähkömarkkinoilla ja koulutuksen kehittäminen. Tällä perusteella suositellaan, että Espanja:
                  
                              —
                           
                           
                              ryhtyy lisätoimiin energia-alan kilpailun lisäämiseksi, erityisesti jatkamalla kaikkien tullien poistamista sen varmistamiseksi, että hintojen vääristymiä ei enää ole, ja parantamalla valtioiden rajat ylittävää yhteenliittämiskapasiteettia toimitusvarmuuden varmistamiseksi;
                           
                        
                              —
                           
                           
                              varmistaa koulutusuudistusten tehokkaan toteuttamisen, myös alueellisella tasolla, koulunkäynnin keskeyttämisen vähentämiseksi.
                           
                        
            
                  6.
               
               
                  Kansallisen uudistusohjelman toteutuskaudella Espanjan on lisäksi keskityttävä seuraaviin haasteisiin: jatketaan pyrkimyksiä inflaatiopaineiden pienentämiseksi, vastataan vallitsevan vaihtotaseen alijäämän syihin ja seurataan asuntomarkkinoiden kehitystä; lisätään kilpailua asiantuntijapalveluissa ja vähittäiskaupan markkinoilla; pannaan sääntelyn parantamista koskeva ohjelma täytäntöön ja parannetaan sääntelykehystä tarvittaessa; kehitetään uusia ympäristötoimenpiteitä erityisesti CO2-päästöjen vähentämiseksi; ryhdytään kaikkiin tarvittaviin toimenpiteisiin työsuhdeturvapolitiikan uudistamiseksi tarkoituksena joustoturvan edistäminen työmarkkinoilla, jotta voidaan vähentää työmarkkinoiden segmentoitumista ja lisätä osa-aikatyön houkuttelevuutta; nostetaan tuottavuutta parantamalla ammattitaitoa ja lisäämällä innovointia; jatketaan nykyisiä pyrkimyksiä, joilla pyritään integroimaan maahanmuuttajat työmarkkinoille; parannetaan lastenhoitopalvelujen saatavuutta; ja toteutetaan eläke- ja terveydenhuoltojärjestelmien uudistukset julkisen talouden pitkän aikavälin kestävyyden parantamiseksi.
               
            RANSKA
      
                  1.
               
               
                  Ranskan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Ranska on edistynyt tasaisesti kansallisen uudistusohjelmansa täytäntöönpanossa vuosina 2005–2007. Uudistusten tahti on tiivistynyt vuoden 2007 puolivälistä lähtien. Ranska on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan Ranska on toteuttanut muutamia ensimmäisiä toimia neuvoston Ranskalle osoittamien suositusten pohjalta, mutta jäljellä olevat uudistusvaatimukset ovat edelleen ratkaisevan tärkeitä. Neuvoston päätelmissä nimetyillä muilla huomiota vaativilla aloilla on toteutettu joitakin toimia. Erityisen merkittävä näistä toimista on uudistus, joka koskee yrittäjyyden ja vastaperustettujen yritysten kannustamista ja tukemista. Täytäntöönpanoraportissa ei kuitenkaan erikseen käsitellä euroalueen maille annettuja suosituksia.
               
            
                  4.
               
               
                  Ranskan vuoden 2007 täytäntöönpanoraportin vahvuuksia ovat: T&K- ja innovaatioalan uudistukset, tieto- ja viestintätekniikan alalla toteutetuista toimenpiteistä saavutetut konkreettiset tulokset, teollisuuspolitiikan asettaminen etusijalle (”pôle de compétitivité”), korkeakoulujen itsenäisyyden lisäämiseen tähtäävä uudistus, sekä ilmoitettu kattava toimenpidekokonaisuus työmarkkinoiden toiminnan parantamiseksi, lainsäädännön muutokset mukaan luettuina.
               
            
                  5.
               
               
                  Täytäntöönpanoraportissa esitellään merkittävästi muutettu strategia, jossa työllisyydestä tehdään yksi kasvun lisäämiseen tähtäävän politiikan väline. Vaikka Galland-lain uudistuksen toinen vaihe onkin hyväksytty, ovat täysimääräinen täytäntöönpano ja uusien toimenpiteiden toteuttaminen edelleen edellytyksenä tehokkaan kilpailun varmistamiselle palvelumarkkinoilla. On tärkeää, että Ranska vahvistaa finanssipoliittisia toimiaan voidakseen samanaikaisesti toteuttaa yhtenäisen uudistusstrategian ja vakauttaa entisestään julkista taloutta. Julkisen talouden vakauttaminen, kilpailun lisääminen verkkotoimialoilla ja työmarkkinoiden toiminnan tehostaminen edellyttävät merkittäviä ja pitkäaikaisia lisätoimenpiteitä. Tällä perusteella suositellaan, että Ranska:
                  
                              —
                           
                           
                              varmistaa julkisen talouden kestävyyden ottaen huomioon väestön ikääntymisen lisäämällä julkisen talouden vakauttamisen ja velan supistamisen vauhtia ja – mikäli suhdannetilanne sallii – pyrkii saavuttamaan keskipitkän aikavälin tavoitteet vuoteen 2010 mennessä. Eläkejärjestelmiä koskevissa neuvotteluissa vuonna 2008 on pidettävä kiinni vuoden 2003 uudistuksilla aikaansaaduista merkittävistä säästöistä;
                           
                        
                              —
                           
                           
                              parantaa kilpailuympäristöä kaasun ja sähkön aloilla ja toteuttaa lisää toimenpiteitä kilpailijoiden ja perinteisen toimijan välisen kilpailun vahvistamiseksi rautatierahdin alalla;
                           
                        
                              —
                           
                           
                              edistää yhdennetyn joustoturvamallin puitteissa elinikäistä oppimista ja uudistaa työsuhdeturvaa, jotta se voisi erityisesti torjua erityyppisiin työsopimuksiin perustuvaa työmarkkinoiden segmentoitumista ja helpottaa siirtymistä määräaikaisista työsopimuksista vakituisiin sopimuksiin.
                           
                        
            
                  6.
               
               
                  Kansallisen uudistusohjelman toteutuskaudella Ranskan on lisäksi keskityttävä seuraaviin haasteisiin: vahvistetaan edelleen kilpailua säänneltyjen elinkeinojen ja ammattien alalla, parannetaan edelleen sääntelypolitiikkaa sisällyttämällä siihen vaikutusten arviointi; edelleen lisätään työvoiman tarjontaa ja tehdään työ kannattavaksi.
               
            ITALIA
      
                  1.
               
               
                  Italian vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Italia on edistynyt hyvin kansallisen uudistusohjelmansa täytäntöönpanossa vuosina 2005–2007. Italia on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu joitakin toimia. Kun kuitenkin otetaan huomioon haasteen mittavuus, uudistuksia tarvitaan vielä tuntuvasti enemmän. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Italian vahvuuksiin voidaan vuoden 2007 täytäntöönpanoraportin perusteella lukea ensimmäiset toimet liiketoimintaympäristön kehittämiseksi; toimenpiteet asiantuntija- ja rahoituspalvelujen sekä vähittäiskaupan kilpailun tehostamiseksi; viimeaikaiset toimet EU:n lainsäädännön täytäntöönpanovajeen parantamiseksi sekä sähköiset viranomaispalvelut julkisen sektorin nykyaikaistamiseksi.
               
            
                  5.
               
               
                  Italian kansallisen uudistusohjelman perusteella seuraavilla osa-alueilla havaittuihin haasteisiin olisi puututtava ensi tilassa: julkisen talouden kestävyyteen tähtääviä toimia on jatkettava ja eläkeuudistus on pantava täysimääräisesti täytäntöön ja tarvittaessa saatettava päätökseen; kilpailua hyödyke- ja palvelumarkkinoilla on tehostettava ja ilmoitetut uudistukset on saatava toteutettua kokonaisuudessaan; alueellisia työllisyyseroja on pyrittävä edelleen vähentämään; ja koulutusta ja elinikäistä oppimista on kehitettävä. Tällä perusteella suositellaan, että Italia:
                  
                              —
                           
                           
                              jatkaa päättäväisesti julkisen talouden vakauttamista, erityisesti hidastamalla juoksevien menojen (pl. korkomenot) kasvua, sekä panee eläkeuudistukset täysimääräisesti täytäntöön ja saattaa ne tarvittaessa päätökseen julkisen talouden pitkän aikavälin kestävyyden parantamiseksi;
                           
                        
                              —
                           
                           
                              tehostaa edelleen hyödyke- ja palvelumarkkinoiden kilpailua ja jatkaa päättäväisesti ilmoitettujen uudistusten toteuttamista;
                           
                        
                              —
                           
                           
                              parantaa koulutuksen laatua työmarkkinoiden tarpeita vastaavasti, edistää elinikäistä oppimista, puuttuu edelleen pimeään työhön ja varmistaa työvoimapalvelujen tehokkaan toiminnan osana joustoturvaa, sekä pyrkii vähentämään alueellisia eroja.
                           
                        
            
                  6.
               
               
                  Kansallisen uudistusohjelman toteutuskaudella Italian on lisäksi keskityttävä seuraaviin haasteisiin: lisätään ja tehostetaan T&K-investointeja, sillä vaikka alalla on toteutettu tervetulleita toimia, siihen on vielä panostettava enemmän, jotta vuoden 2010 tavoitteet voidaan saavuttaa ja julkisten varojen käyttöä tehostaa; vahvistetaan toimia kasvihuonekaasupäästöjen vähentämistavoitteen saavuttamiseksi; parannetaan sääntelyn laatua lujittamalla vaikutustenarviointijärjestelmää ja ottamalla se kokonaisuudessaan käyttöön, erityisesti pk-yritysten osalta; toteutetaan infrastruktuurin parantamista koskevat suunnitelmat ottaen erityisesti huomioon sen merkityksen eteläisten alueiden kannalta; jatketaan lastenhoito- ja vanhustenhuoltopalvelujen lisäämistä, jotta työ- ja perhe-elämän yhteensovittamista voidaan helpottaa, ja edistetään naisten osallistumista työmarkkinoille sekä laaditaan aktiivista ikääntymistä koskeva johdonmukainen strategia, jolla lisätään ikääntyvien työntekijöiden työllisyyttä ja samalla voidaan myös parantaa eläkkeiden riittävyyttä.
               
            KYPROS
      
                  1.
               
               
                  Kyproksen vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Kypros on edistynyt hyvin kansallisen uudistusohjelmansa täytäntöönpanossa vuosina 2005–2007. Kypros on edistynyt hyvin kevään 2006 Eurooppa-neuvoston kokouksessa päätettyjen erityissitoumusten noudattamisessa ensisijaisilla aloilla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu monia toimia. Julkisen talouden pitkän aikavälin kestävyyden parantamiseksi toteutetut alustavat toimet ovat olleet tyydyttäviä terveydenhuoltojärjestelmän uudistamisen osalta, mutta toimet eläkeuudistuksen toteuttamiseksi ovat olleet rajallisia. Lisäksi elinikäisen oppimisen edistämiseksi on toteutettu jonkin verran toimia, mutta toimet ammatillisen ja yleissivistävän koulutuksen kehittämiseksi ovat olleet rajallisia. Neuvoston päätelmissä nimetyillä täydentävillä aloilla on toteutettu joitakin toimia.
               
            
                  4.
               
               
                  Kyproksen vahvuuksiin voidaan täytäntöönpanoraportin perusteella lukea edistyminen julkisen talouden vakauttamisessa sekä alijäämän että velan supistamisessa; kattavan tutkimus- ja innovointijärjestelmän kehittämistä koskeva uusi politiikka; ja hyvän työllisyyskehityksen säilyttäminen monenlaisten aktiivisten työmarkkinatoimenpiteiden avulla.
               
            
                  5.
               
               
                  Kyproksen kansallisen uudistusohjelman perusteella seuraavilla osa-alueilla havaittuihin ongelmiin olisi puututtava ensi tilassa: väestön ikääntymiseen liittyvien menojen hallinta; hiljattain vuosiksi 2007–2013 hyväksytyn elinikäistä oppimista koskevan strategian täytäntöönpano ja nuorten kouluttautumis- ja työllistymismahdollisuuksien lisääminen. Tällä perusteella suositellaan, että Kypros:
                  
                              —
                           
                           
                              ryhtyy toimiin eläke- ja terveydenhuoltojärjestelmien uudistusten täytäntöönpanemiseksi ja asettaa toteuttamiselle aikataulun julkisen talouden kestävyyden parantamiseksi;
                           
                        
                              —
                           
                           
                              kehittää elinikäistä oppimista ja lisää edelleen nuorten työllistymis- ja kouluttautumismahdollisuuksia toteuttamalla hiljattain hyväksytyn elinikäistä oppimista koskevan kansallisen strategian ja panemalla täytäntöön ammatillista ja yleissivistävää koulutusta ja oppisopimusjärjestelmää koskevat uudistukset, uusi moderni oppisopimussuunnitelma (New Modern Apprenticeship Scheme) mukaan lukien.
                           
                        
            
                  6.
               
               
                  Kansallisen uudistusohjelman toteutuskaudella Kyproksen on lisäksi edelleen jatkettava seuraavia toimia: parannetaan kilpailua asiantuntijapalveluiden alalla; edistetään lisää yksityissektorin T&K-toimintaa; ja supistetaan sukupuolten välisiä huomattavia palkkaeroja.
               
            LATVIA
      
                  1.
               
               
                  Latvian vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Latvia on edistynyt jonkin verran kansallisen uudistusohjelmansa täytäntöönpanossa vuosina 2005–2007 ja keväällä 2006 kokoontuneen Eurooppa-neuvoston määrittelemien ensisijaisten sitoumusten täytäntöönpanossa.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu joitakin toimia. Eurooppa-neuvoston kevään 2007 kokouksessa nimetyillä täydentävillä aloilla on edistytty vaihtelevasti.
               
            
                  4.
               
               
                  Latvian täytäntöönpanoraportin vahvuuksia ovat: ensimmäiset edistysaskeleet osaamisen ja innovoinnin alalla; edistyminen eräissä pk-yrityksiä ja yrittäjyyttä koskevissa aiheissa; kilpailuviranomaisen roolin vahvistuminen markkinoiden valvojana; ja lisätoimenpiteet energiatehokkuuden ja uusiutuvien energialähteiden käytön edistämiseksi. Latvia on myös pannut täytäntöön useita toimenpiteitä, joilla on onnistuttu tukemaan työmarkkinoiden toimintaa.
               
            
                  5.
               
               
                  Latvian kansallisen uudistusohjelman perusteella seuraavilla osa-alueilla havaittuihin ongelmiin olisi puututtava ensi tilassa: konkreettisemmat makrotalouden vakauden turvaamistoimenpiteet ylikuumenemispaineiden helpottamiseksi; T&K-strategian kehittäminen priorisoinnin parantamiseksi ja yksityisen sektorin osallistumisen lisäämiseksi; ja tehokkaammat toimenpiteet työvoiman tarjonnan lisäämiseksi ja työvoiman ammattitaidon vahvistamiseksi. Tällä perusteella suositellaan, että Latvia:
                  
                              —
                           
                           
                              harjoittaa rajoittavampaa finanssipolitiikkaa, jossa priorisoidaan menot tarkasti ja varmistetaan tuottavuuden kasvua vastaava palkkakehitys. Näin voidaan alentaa ylikuumenemispaineita ja vähentää makrotalouden epävakauden riskejä;
                           
                        
                              —
                           
                           
                              toteuttaa nopeammin tutkimus- ja innovaatiopolitiikan uudistukset, jotta kunnianhimoiset tavoitteet voidaan saavuttaa. Tämä koskee erityisesti politiikkaa, jonka tarkoituksena on edistää tutkimus- ja koulutuslaitosten ja yritysten välisiä kumppanuuksia;
                           
                        
                              —
                           
                           
                              pyrkii tehokkaammin lisäämään työvoiman tarjontaa ja tuottavuutta osana joustoturvaan perustuvaa yhdennettyä lähestymistapaa, parantaa aktivointia ja alueellista liikkuvuutta sekä kehittää koulutusjärjestelmien mahdollisuuksia vastata työmarkkinoiden tarpeisiin ottamalla käyttöön elinikäisen oppimisen järjestelmän.
                           
                        
            
                  6.
               
               
                  Kansallisen uudistusohjelman toteutuskaudella Latvian on lisäksi keskityttävä seuraaviin toimiin: kehitetään edelleen sääntely-ympäristöä, erityisesti harjoittamalla parempaan lainsäädäntöön tähtäävää selkeää politiikkaa; aktiivisen työmarkkinapolitiikan harjoittaminen; ja lastenhoitopalvelujen parantaminen.
               
            LIETTUA
      
                  1.
               
               
                  Liettuan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Liettua on edistynyt hyvin kansallisen uudistusohjelmansa täytäntöönpanossa vuosina 2005–2007. Liettua on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu vain vähän toimia. Eurooppa-neuvoston nimeämillä täydentävillä aloilla on toteutettu joitakin toimia.
               
            
                  4.
               
               
                  Liettuan vahvuuksiin voidaan vuoden 2007 täytäntöönpanoraportin perusteella lukea seuraavat toimet: painopisteiden hyväksyminen T&K-alan kehittämiseksi ja ammatillista koulutusta koskevan lain säätäminen.
               
            
                  5.
               
               
                  Liettuan kansallisen uudistusohjelman perusteella seuraavilla osa-alueilla havaittuihin haasteisiin olisi puututtava ensi tilassa: lisätään ja parannetaan T&K-toimintaan tehtyjen investointien vaikuttavuutta ja tukea innovoinnille; lisätään työvoiman sisäistä liikkuvuutta, edistetään aikuisväestön ja erityisesti ikääntyneiden työntekijöiden osallistumista elinikäiseen oppimiseen ja uudistetaan ammatillista ja yleissivistävää koulutusta sen laadun parantamiseksi ja työmarkkinoiden tarpeiden huomioimiseksi. Tällä perusteella suositellaan, että Liettua:
                  
                              —
                           
                           
                              vauhdittaa T&K- ja innovointijärjestelmänsä rakenneuudistuksen toteuttamista, jotta julkisten varojen käyttöä voidaan tehostaa ja luoda suotuisat olosuhteet yksityisten investointien lisäämiseksi tällä alalla, myös perinteisten ja matalan teknologian alojen innovaatioille;
                           
                        
                              —
                           
                           
                              pyrkii tehokkaammin lisäämään ammattitaitoisen työvoiman tarjontaa seuraavin tavoin: parantamalla työvoiman alueellista liikkuvuutta, uudistamalla ammatillista ja yleissivistävää koulutusta sen laadun parantamiseksi ja työmarkkinoiden tarpeiden huomioimiseksi sekä toteuttamalla tarkistettua elinikäisen oppimisen strategiaa, jossa keskitytään erityisesti ikääntyneiden työntekijöiden osallistumiseen.
                           
                        
            
                  6.
               
               
                  Kansallisen uudistusohjelman toteutuskaudella Liettuan on lisäksi keskityttävä seuraaviin haasteisiin: lisätään makrotalouden vakautta ja hillitään inflaatiota; lisätään ulkomaisia suoria sijoituksia; tehostetaan sääntely-ympäristöä ja keskitytään erityisesti lainsäädännön yksinkertaistamiseen; parannetaan nuorten työllisyyttä; laajennetaan yrittäjyyskoulutusta; lisätään lastenhoitomahdollisuuksia; ja parannetaan työterveyttä ja -turvallisuutta.
               
            LUXEMBURG
      
                  1.
               
               
                  Luxemburgin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Luxemburg on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Luxemburg on myös noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu vaihtelevasti toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Luxemburgin vahvuuksiin voidaan vuoden 2007 täytäntöönpanoraportin perusteella lukea seuraavat toimet: investoinnit talouden kansainvälistämiseen, panostus yritystoiminnan tarpeisiin keskittyvän laaja-alaisen yksinkertaistamispolitiikan kehittämiseen, lastenhoitoinfrastruktuurin kehittäminen, ammatillisen koulutuksen uudistaminen ja uudenlaisten työsuhteiden käyttöönotto.
               
            
                  5.
               
               
                  Kansallisen uudistusohjelman toteutuskaudella Luxemburgin on keskityttävä seuraaviin haasteisiin: vauhditetaan täytäntöönpanotoimia, joilla pyritään ikääntyneiden työntekijöiden työllisyysasteen nostamiseen, ja toteutetaan erityisesti uudistus varhaiseläkkeelle siirtymisen ehkäisemiseksi; toteutetaan tarvittavat lisätoimet koulunkäynnin keskeyttämisten vähentämiseksi ja poistetaan keinotekoiset esteet eri koulutusmuotojen väliltä; seurataan tiiviisti viimeaikaisten nuorisotyöttömyyden vähentämiseen tähtäävien toimenpiteiden vaikutusta; jotta taloudellisen ympäristön houkuttelevuutta voidaan lisätä, tarjotaan lisää tukea kilpailukykyisille markkinoille, kehitetään direktiivien saattamista osaksi kansallista lainsäädäntöä ja tuetaan pk-yrityksiä. Luxemburgin on myös ryhdyttävä toimiin eläkejärjestelmänsä uudistamiseksi sen pitkän aikavälin ylläpidettävyyden varmistamiseksi.
               
            UNKARI
      
                  1.
               
               
                  Unkarin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Unkari on edistynyt vain vähän kansallisen uudistusohjelmansa täytäntöönpanossa vuosina 2005–2007. Unkari on noudattanut jossain määrin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten perusteella on toteutettu vaihtelevasti toimia. Eurooppa-neuvoston kokouksessa nimetyillä täydentävillä aloilla on toteutettu joitakin toimia.
               
            
                  4.
               
               
                  Unkarin vahvuuksiin voidaan vuoden 2007 täytäntöönpanoraportin perusteella lukea: selkeä edistyminen julkisen talouden vakauttamisessa, erilaisten rakenneuudistusvaiheiden hyväksyminen ja täytäntöönpano, yritysten perustamiseen tarvittavan ajan lyhentäminen ja pyrkimys hallintokulujen supistamiseen, uusien kannustimien käyttöönotto työnteon ja työmarkkinoilla pysymisen edistämiseksi sekä pimeän työn tekemisen muuttaminen virallisiksi työsuhteiksi.
               
            
                  5.
               
               
                  Unkarin kansallisen uudistusohjelman perusteella seuraavilla osa-alueilla havaittuihin haasteisiin olisi puututtava ensi tilassa: jatketaan julkisen talouden vakauttamista ja korjataan liiallisen alijäämän tilanne suunnitelmien mukaan, kehitetään edelleen julkisen talouden kestävyyttä, parannetaan heikommassa asemassa olevien ryhmien työmarkkinatilannetta, kavennetaan jatkuvia alueellisia työllisyyseroja ja uudistetaan yleissivistävää ja ammatillista koulutusta. Tällä perusteella suositellaan, että Unkari:
                  
                              —
                           
                           
                              jatkaa tarvittavien toimenpiteiden toteuttamista varmistaakseen julkisen talouden alijäämän ja velkasuhteen kestävän supistamisen sekä kiinnittää menopuoleen entistä enemmän huomiota esimerkiksi laatimalla tarkemmat ja kattavammat julkisen talouden säännöt;
                           
                        
                              —
                           
                           
                              jatkaa julkishallinnon sekä terveydenhuolto-, eläke- ja koulutusjärjestelmien uudistamista julkisen talouden pitkän aikavälin kestävyyden varmistamiseksi ja talouden tehokkuuden parantamiseksi. Uudistusten olisi sisällettävä toimia, joilla rajoitetaan varhaiseläkkeelle siirtymistä, vähennetään uusien työkyvyttömyyseläkettä saavien määrää ja jatketaan terveydenhuollon rakenneuudistusta;
                           
                        
                              —
                           
                           
                              vahvistaa aktiivista työmarkkinapolitiikkaa, jolla parannetaan heikommassa asemassa olevien ryhmien työmarkkinatilannetta; ja kaventaa pitkään jatkuneita alueellisia työllisyyseroja;
                           
                        
                              —
                           
                           
                              varmistaa korkeatasoisen yleissivistävän ja ammatillisen koulutuksen saatavuuden kaikille, parantaa pätevyystasoa ja muuttaa yleissivistävän ja ammatillisen koulutuksen vastaamaan paremmin työmarkkinoiden tarpeita.
                           
                        
            
                  6.
               
               
                  Kansallisen uudistusohjelman toteutuskaudella Unkarin on lisäksi keskityttävä seuraaviin haasteisiin: uudistetaan edelleen julkista tutkimusjärjestelmää, tehostetaan julkisia T&K-menoja ja parannetaan julkisen ja yksityissektorin T&K-toiminnan yhteyksiä; vähennetään ja kohdennetaan uudelleen valtiontukia; kehitetään sääntely-ympäristöä vähentämällä edelleen hallintorasitteita ja yksinkertaistamalla lainsäädäntöä; otetaan edelleen käyttöön uusia kannustimia työnteon ja työmarkkinoilla pysymisen edistämiseksi; varmistetaan työ- ja yksityiselämän parempi yhteensovittaminen; saatetaan päätökseen yhdennetyn työllisyys- ja sosiaalipalvelujärjestelmän perustaminen; muutetaan pimeän työn tekeminen virallisiksi työsuhteiksi; ja toteutetaan elinikäisen oppimisen strategiaa.
               
            MALTA
      
                  1.
               
               
                  Maltan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Malta on edistynyt hyvin kansallisen uudistusohjelmansa täytäntöönpanossa vuosina 2005–2007. Malta on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston antamien suositusten johdosta on toteutettu vain vähän toimia. Myös neuvoston kokouksessa nimetyillä täydentävillä aloilla on toteutettu vain vähän toimia.
               
            
                  4.
               
               
                  Maltan kansallisen uudistusohjelman ja sen täytäntöönpanon vahvuuksiin kuuluvat ohjelman hyvä hallintotapa ja julkisen talouden vakauttamisessa saavutettu edistys sekä edistys liiketoimintaympäristön vahvistamisessa, tiettyjen markkinoiden (esim. satamien) vapauttamisessa, koulutusjärjestelmän uudistamisessa ja tieto- ja viestintätekniikan käytön lisäämisessä.
               
            
                  5.
               
               
                  Kansallisen uudistusohjelman osa-alueita, joilla havaittuihin heikkouksiin olisi puututtava ensi tilassa, ovat kilpailupolitiikka ja ongelmat työmarkkinoilla. Tällä perusteella suositellaan, että Malta:
                  
                              —
                           
                           
                              edistää kilpailua erityisesti vähentämällä valtiontukia ja kohdistamalla ne horisontaalisiin tavoitteisiin sekä vahvistamalla kilpailuviranomaisten toimintaa ja ryhtymällä lisätoimiin asiantuntijapalveluiden avaamiseksi kilpailulle;
                           
                        
                              —
                           
                           
                              nopeuttaa toimia työntekijöiden, erityisesti naisten ja vanhempien työntekijöiden, määrän lisäämiseksi työmarkkinoilla; pyrkii vähentämään pimeästi tehtyä työtä ja uudistaa etuusjärjestelmää, jotta laillisesti tehdystä työstä tulisi houkuttelevampaa.
                           
                        
            
                  6.
               
               
                  Kansallisen uudistusohjelman toteutuskaudella Maltan on keskityttävä seuraaviin toimiin: jatketaan terveydenhuoltojärjestelmän uudistamista koskevien toimenpiteiden toteuttamista ja tehostamista; parannetaan edelleen sääntely-ympäristöä jatkamalla lainsäädännön yksinkertaistamista, ottamalla käyttöön järjestelmälliset vaikutustenarvioinnit ja luomalla yritysten perustamista koskeva keskitetty järjestelmä; monipuolistetaan energialähteitä, lisätään energiatehokkuutta ja uusiutuvien energialähteiden käyttöä sekä harkitaan mahdollisuutta kytkeä Malta Euroopan energiaverkkoihin; parannetaan koulutustasoa ja vähennetään koulunkäynnin keskeyttämistä.
               
            ALANKOMAAT
      
                  1.
               
               
                  Alankomaiden vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Alankomaat on edistynyt huomattavasti kansallisen uudistusohjelmansa täytäntöönpanossa vuosina 2005–2007. Alankomaat on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston antaman suosituksen johdosta ja neuvoston päätelmissä nimetyillä täydentävillä aloilla on toteutettu joitakin toimia, joskin haasteet T&K-alalla ovat pysyneet merkittävinä. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Kansallisen uudistusohjelman ja sen täytäntöönpanon vahvuuksia ovat: pyrkimykset vähentää hallinnollista taakkaa ja parantaa liiketoimintaympäristöä; kunnianhimoiset suunnitelmat energian ja ilmastonmuutoksen alueella; ja kannustimet parantaa lastenhoitopalveluja.
               
            
                  5.
               
               
                  Alankomaiden kansallisen uudistusohjelman osa-alue, johon sisältyviin haasteisiin olisi puututtava ensi tilassa, on työvoiman tarjonnan parantaminen. Tällä perusteella suositellaan, että Alankomaat:
                  
                              —
                           
                           
                              ryhtyy lisätoimenpiteisiin työvoiman tarjonnan parantamiseksi, erityisesti naisten, vanhempien työntekijöiden ja muita heikommassa asemassa olevien ryhmien osalta, lisätäkseen tehtyjen työtuntien kokonaismäärää.
                           
                        
            
                  6.
               
               
                  Kansallisen uudistusohjelman toteutuskaudella Alankomaiden on lisäksi keskityttävä seuraaviin haasteisiin: vauhditetaan yksityissektorin T&K-menojen lisäämistä varmistamalla koheesion kasvu hiljattain käyttöön otettujen uusien politiikan ohjausjärjestelmien puitteissa ja ottamalla käyttöön johdonmukainen T&K- ja innovaatiostrategia, jossa käsitellään yksityisen T&K-toiminnan ja julkisen tutkimuksen välistä vuorovaikutusta sekä ulkomaisia T&K-investointeja.
               
            ITÄVALTA
      
                  1.
               
               
                  Itävallan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Itävalta on edistynyt huomattavasti kansallisen uudistusohjelmansa täytäntöönpanossa vuosina 2005–2007. Itävalta on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston antaman työllisyyttä koskevan suosituksen johdosta on toteutettu vain vähän toimia. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Itävallan vuoden 2007 täytäntöönpanoraportin vahvuuksia ovat: tehokkaat toimet innovoinnin edistämiseksi, esimerkiksi innovaatiotositteen käyttö; T&K-toimintoihin suunnattujen varojen lisääminen 3 prosentin tavoitteen mukaisesti; ilmasto- ja energiarahaston perustaminen; joustoturvamallin onnistunut toteuttaminen ja kehittäminen.
               
            
                  5.
               
               
                  Itävallan kansallisen uudistusohjelman osa-alueita, joilla havaittuihin haasteisiin olisi puututtava ensi tilassa, ovat: vanhempien työntekijöiden määrän lisääminen työmarkkinoilla ja heikommassa asemassa olevien nuorten taitojen ja työllistettävyyden parantaminen. Tällä perusteella suositellaan, että Itävalta:
                  
                              —
                           
                           
                              parantaa edelleen kannustimia vanhempien työntekijöiden pitämiseksi työelämässä toteuttamalla kattavan strategian, johon sisältyy ammatillinen jatkokoulutus, työolojen mukauttaminen ja varhaiseläkkeelle siirtymistä koskevien edellytysten tiukentaminen; ja parantaa heikommassa asemassa olevien nuorten koulutuksen tuloksia.
                           
                        
            
                  6.
               
               
                  Kansallisen uudistusohjelman toteutuskaudella Itävallan on lisäksi keskityttävä seuraaviin haasteisiin: tehostetaan julkisen talouden sopeuttamista budjettitasapainon saavuttamiseksi ennen vuotta 2010; lisätään kilpailua palveluissa, erityisesti asiantuntijapalveluissa; edistetään yrittäjyyskoulutusta; laaditaan uusia toimintalinjoja ja määritetään toimenpiteitä päästöjen vähentämiseksi; toteutetaan toimia, joilla vähennetään työmarkkinoiden eriytymistä sukupuolen mukaan, esimerkiksi parantamalla lastenhoidon saatavuutta.
               
            PUOLA
      
                  1.
               
               
                  Puolan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Puola on edistynyt vain vähän kansallisen uudistusohjelmansa täytäntöönpanossa vuosina 2005–2007 ja on noudattanut rajallisesti kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten mukaisia toimia on toteutettu vaihtelevasti. Neuvoston päätelmissä nimetyillä täydentävillä aloilla on toteutettu joitakin toimia.
               
            
                  4.
               
               
                  Puolan vuoden 2007 täytäntöönpanoraportin vahvuuksia ovat: yrittäjyyden kehittämiseen panostaminen; toimet työhön kohdistuvan verorasituksen vähentämiseksi; aktiivisten työmarkkinatoimenpiteiden asettaminen etusijalle ja niihin kohdistettu rahoitus; ja kansalliseen uudistusohjelmaan sisältyvien painopistealueiden vahva kytkös EU:n rahoitukseen.
               
            
                  5.
               
               
                  Puolan kansallisen uudistusohjelman osa-alueita, joilla havaittuihin haasteisiin olisi puututtava ensi tilassa, ovat: vahvempi sitoutuminen julkisen talouden kestävyyden parantamiseen; tehokkaat toimet sääntelyn parantamiseksi ja verkkotoimialojen markkinoiden avaamisen edistämiseksi; T&K-uudistusten toteuttaminen; lisätoimenpiteet vanhempien työntekijöiden alhaisen työllisyysasteen parantamiseksi; aktiivisen työmarkkinapolitiikan keskittäminen paremmin heikoimmassa asemassa oleviin ryhmiin; ja elinikäistä oppimista koskevan strategian käyttöönotto. Tällä perusteella suositellaan, että Puola:
                  
                              —
                           
                           
                              tehostaa julkisen talouden vakauttamista ja ottaa nimellisen alijäämän ylärajan lisäksi käyttöön muita mekanismeja menojen hillitsemiseksi;
                           
                        
                              —
                           
                           
                              parantaa kilpailupuitteita verkkotoimialoilla energiamarkkinat mukaan lukien, muun muassa tarkistamalla sääntelyviranomaisten roolia;
                           
                        
                              —
                           
                           
                              jatkaa julkisen tutkimussektorin uudistamista T&K- ja innovaatiotoiminnan tehostamiseksi ja panee yksityisen sektorin T&K-toiminnan puitteet täytäntöön;
                           
                        
                              —
                           
                           
                              yhdennetyn joustoturvaa koskevan lähestymistavan kehittämiseksi parantaa aktiivisen työmarkkinapolitiikan tasoa ja tehokkuutta erityisesti vanhempien henkilöiden ja köyhyysvaarassa olevien ryhmien osalta, tarkistaa etuusjärjestelmiä työnteon kannustimien parantamiseksi, laatii elinikäistä oppimista koskevan strategian ja uudistaa koulutusjärjestelmiä työmarkkinoiden tarpeet huomioiden.
                           
                        
            
                  6.
               
               
                  Kansallisen uudistusohjelman toteutuskaudella Puolan on lisäksi keskityttävä seuraaviin haasteisiin: parannetaan liikenneinfrastruktuuria; nopeutetaan yritysten rekisteröintimenettelyä; varmistetaan sähköisiä viranomaispalveluja koskevien ohjelmien nopea toteuttaminen; ja parannetaan sisämarkkinalainsäädännön saattamista osaksi kansallista lainsäädäntöä; ja lisätään lastenhoitopalveluja, jotta työ- ja perhe-elämän yhteensovittamista voidaan helpottaa.
               
            PORTUGALI
      
                  1.
               
               
                  Portugalin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Portugali on edistynyt hyvin kansallisen uudistusohjelmansa täytäntöönpanossa vuosina 2005–2007. Portugali on myös noudattanut hyvin kevään 2006 Eurooppa-neuvoston kokouksessa päätettyjä sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston antamien suositusten johdosta on toteutettu monia toimia. Neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Portugalin vuoden 2007 täytäntöönpanoraportin vahvuuksia ovat: julkisen talouden epätasapainon korjaamisessa saavutettu edistys ja julkisen hallinnon sekä eläke- ja terveydenhuoltojärjestelmien kestävien uudistusten edistäminen, liiketoimintapotentiaalin vapauttamisessa saavutettu edistys ja teknologiasuunnitelman täytäntöönpano.
               
            
                  5.
               
               
                  Portugalin kansallisen uudistusohjelman osa-alueita, joilla havaittuihin haasteisiin olisi puututtava ensi tilassa, ovat: julkisen talouden vakauttaminen ja vakauttamisen laadun ja kestävyyden parantaminen entisestään sekä julkisten menojen kohdistaminen Portugalin kasvupotentiaalin edistämiseen; koulutusjärjestelmän tehostaminen erityisesti parantamalla koulutustasoa ja vähentämällä koulunkäynnin keskeyttämistä; työsuhdeturvan uudistaminen työmarkkinoiden segmentoitumisen hillitsemiseksi. Tällä perusteella suositellaan, että Portugali:
                  
                              —
                           
                           
                              suuntaa julkiset menot käyttötarkoituksiin, jotka tukevat talouden kasvua paremmin, ja valvoo tarkasti julkisia menoja vakauttaessaan julkista taloutta ja toteuttaessaan julkishallinnon uudistusta;
                           
                        
                              —
                           
                           
                              pyrkii edelleen parantamaan koulutusjärjestelmän tehokkuutta, erityisesti kohottamalla nuorten koulutustasoa ja vähentämällä koulunkäynnin keskeyttämistä saavutettujen tulosten perusteella, sekä kehittämällä kansalliseen tutkintojen viitekehykseen pohjautuvan ammattikoulutusjärjestelmän, jossa otetaan huomioon työmarkkinoiden tarpeet;
                           
                        
                              —
                           
                           
                              jatkaa työsuhdeturvan uudistamista joustoturvaa koskevan lähestymistavan pohjalta, mukaan lukien lainsäädäntö, jonka avulla vähennetään työmarkkinoiden huomattavaa segmentoitumista.
                           
                        
            
                  6.
               
               
                  Kansallisen uudistusohjelman toteutuskaudella Portugalin on lisäksi keskityttävä seuraaviin tulevaisuuden haasteisiin: supistetaan vaihtotaseen alijäämää kestävällä tavalla; parannetaan edelleen julkisen talouden pitkän aikavälin kestävyyttä; pannaan teknologiasuunnitelma täytäntöön, vahvistetaan tutkimuksen, korkea-asteen koulutuksen ja teollisuuden välisiä yhteyksiä ja lisätään yksityisen sektorin osallistumista; jatketaan energia-alan vapauttamista ja varmistetaan tehokas kilpailu rahoituspalvelumarkkinoilla; pannaan sääntelyn parantamista koskeva ohjelma täytäntöön ja vahvistetaan erityisesti vaikutustenarviointijärjestelmää; supistetaan vajetta EU:n lainsäädännön saattamisessa osaksi kansallista lainsäädäntöä; jatketaan kasvihuonekaasupäästöjen vähentämistä koskevien toimenpiteiden täysimääräistä toteuttamista; ja poistetaan sosiaalista yhteenkuuluvuutta haittaavat tekijät.
               
            ROMANIA
      
                  1.
               
               
                  Romanian vuoden 2007 täytäntöönpanoraportin, kansallista uudistusohjelmaa koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Yleisesti ottaen kansallisessa uudistusohjelmassa keskitytään oikeanlaisiin haasteisiin. Ohjelma ei ole kuitenkaan kovin kunnianhimoinen eräiden kriittisten alojen osalta, kuten hallinnollisten valmiuksien lujittaminen ja liiketoimintaympäristön parantaminen. Muilla aloilla toimenpiteiden sisältöä, aikataulua ja budjettivaroja koskevia tietoja ei aina ole, minkä vuoksi on vaikeaa arvioida, tuovatko toimenpiteet ratkaisun havaittuihin ongelmiin ja haasteisiin.
               
            
                  3.
               
               
                  Ohjelman vahvuuksiin kuuluvat aloitteet, joiden tavoitteena on keskipitkän aikavälin menokehyksen täytäntöönpano, välillisten työvoimakustannusten vähentäminen ja tutkimusrakenteiden uudistaminen.
               
            
                  4.
               
               
                  Romanian kansallisen uudistusohjelman osa-alueita, joilla havaittuihin haasteisiin olisi vastattava ensi tilassa, ovat: hallinnollisten valmiuksien vahvistaminen, talouden ylikuumentumisen estäminen sekä talousarviosuunnittelun ja menojen laadun parantaminen; byrokratian vähentäminen, työvoiman tarjonnan edistäminen ja osaamistason parantaminen. Tällä perusteella suositellaan, että Romania:
                  
                              —
                           
                           
                              vahvistaa kiireellisesti hallinnollisia valmiuksia sekä keskus- että aluehallinnon tasolla luomalla toimivia sääntely-, valvonta- ja täytäntöönpanovalmiuksia;
                           
                        
                              —
                           
                           
                              välttää myötäsyklistä finanssipolitiikkaa, jotta vaihtotaseen alijäämän ja inflaatiopaineiden kasvua voidaan hillitä, pitää palkkakehityksen tuottavuuden kasvua vastaavana ja parantaa talousarvion suunnittelua ja toteutusta sekä julkisen talouden laatua tarkistamalla julkisten menojen kokoonpanoa ja vähentämällä valtiontukia ja kohdistamalla ne horisontaalisiin tavoitteisiin;
                           
                        
                              —
                           
                           
                              ryhtyy nopeasti toimenpiteisiin hallinnollisten menettelyiden ja lupien myöntämisessä aiheutuvien viipeiden vähentämiseksi osana johdonmukaista paremman sääntelyn politiikkaa liiketoimintaympäristön parantamiseksi, mikä tukee myös korruption torjuntaa;
                           
                        
                              —
                           
                           
                              panee täytäntöön yhdennetyn lähestymistavan työllisyyden, työvoimaosuuksien ja tuottavuuden lisäämiseksi erityisesti nopeuttamalla koulutusjärjestelmän uudistuksia, jotta työmarkkinoiden tarpeet otettaisiin paremmin huomioon, vähentämällä koulunkäynnin keskeyttämistä ja lisäämällä merkittävästi aikuisten osallistumista koulutukseen; ja muuntamalla omavaraisviljelyn ja osittaisen omavaraisviljelyn kestäväksi työllisyydeksi.
                           
                        
            
                  5.
               
               
                  Kansallisen uudistusohjelman toteutuskaudella Romanian on lisäksi keskityttävä seuraaviin toimiin: ryhdytään lisätoimenpiteisiin julkisen talouden pitkän aikavälin kestävyyden varmistamiseksi erityisesti ottaen huomioon eläkkeiden riittävyyteen ja kestävyyteen liittyvät mahdolliset riskit; vahvistetaan tutkimuspohjan hajautumisen estämiseen kohdistuvia toimenpiteitä varmistaen samalla, että tutkimuksen julkisen rahoituksen suunnitellut lisäykset johtavat todellisiin tuloksiin panemalla tehokkaasti täytäntöön kansallisen T&K- ja innovaatiostrategian ja seuraamalla säännöllisesti sen tuloksia; toteutetaan yhdennetty lähestymistapa infrastruktuurin kehittämisessä ja tieto- ja viestintätekniikan käyttöönotossa; tehostetaan pimeän työn vähentämiseen tähtääviä toimia; parannetaan julkisten työvoimapalvelujen tehokkuutta ja maantieteellistä kattavuutta erityisesti heikommassa asemassa olevien ryhmien auttamiseksi.
               
            SLOVENIA
      
                  1.
               
               
                  Slovenian vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Slovenia on edistynyt hyvin kansallisen uudistusohjelmansa täytäntöönpanossa vuosina 2005–2007. Slovenia on myös edistynyt jonkin verran kevään 2006 Eurooppa-neuvostossa sovittujen sitoumusten täyttämisessä.
               
            
                  3.
               
               
                  Täytäntöönpanoraportin mukaan neuvoston suositusten mukaisia toimia on toteutettu jonkin verran. Myös neuvoston päätelmissä nimetyillä täydentävillä aloilla on toteutettu joitakin toimia. Täytäntöönpanoraportissa ei mainita erikseen euroalueen maille osoitettuja suosituksia, vaikka sen liitteenä olevasta raportointitaulukosta käy ilmi selkeä yhteys.
               
            
                  4.
               
               
                  Vuoden 2007 täytäntöönpanoraportin vahvuuksia ovat: edistyminen julkisen talouden vakauttamisessa; työmarkkinaosapuolten osallistuminen kaikkien keskeisten työmarkkinauudistusten laatimiseen; pyrkimykset vahvistaa koulutus- ja apurahajärjestelmien ja talouselämän välisiä yhteyksiä; yrityksen perustamiseen kuluvan ajan lyhentäminen ja hallinnollisten rasitteiden keventäminen. Makrotaloudessa suurin saavutus oli Slovenian liittyminen euroalueeseen.
               
            
                  5.
               
               
                  Slovenian olisi ensi tilassa paneuduttava seuraavilla kansallisessa uudistusohjelmassa nimetyillä osa-alueilla havaittuihin haasteisiin: eläkejärjestelmän uudistamista ja aktiivista ikääntymistä koskevan strategian täytäntöönpanoa on jatkettava; työmarkkinoiden saamiseen joustavammiksi on kiinnitettävä lisähuomiota, ja aktiivisen työmarkkinapolitiikan täytäntöönpanossa on sovellettava olosuhteiden mukaan määriteltyä tehokkaampaa lähestymistapaa. Tällä perusteella suositellaan, että Slovenia
                  
                              —
                           
                           
                              toteuttaa lisätoimia, joilla tehostetaan eläkejärjestelmän uudistamista ja edistetään aktiivista ikääntymistä vanhempien työntekijöiden työllisyysasteen nostamiseksi ja eläkejärjestelmän pitkän aikavälin kestävyyden parantamiseksi;
                           
                        
                              —
                           
                           
                              edistää työmarkkinoiden joustoturvaan perustuvan yhdennetyn lähestymistavan puitteissa ja äskettäisten uudistusten perusteella joustavampia sopimusjärjestelyjä, mikä vähentää työmarkkinoiden segmentoitumista, joka haittaa pääasiassa nuorten työllistymistä, ja tehostaa entisestään työvoimapalveluja erityisesti niiden henkilöiden osalta, joilla on heikot työllistymismahdollisuudet.
                           
                        
            
                  6.
               
               
                  Slovenian on lisäksi keskityttävä seuraaviin haasteisiin kansallisen uudistusohjelmansa toteutuskaudella: on tehostettava kansallisen tutkimus- ja innovaatiostrategian toteuttamista ja tarvittaessa sen kehittämistä; inflaation hillitsemiseksi kilpailua on lisättävä palvelualoilla keskittyen erityisesti vähittäiskauppaan, rahoituspalveluihin, julkisiin palveluihin ja asiantuntijapalveluihin; energiatehokkuutta lisäävien toimien toteuttamista on tehostettava erityisesti hiilidioksidipäästöjen vähentämisen ja jäljellä olevien Kioton tavoitteiden saavuttamisen osalta; Slovenian on lisäksi toteutettava kunnianhimoiset suunnitelmat, joilla vahvistetaan koulutusjärjestelmän ja työmarkkinoiden välistä yhteyttä.
               
            SLOVAKIA
      
                  1.
               
               
                  Slovakian vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Slovakia on edistynyt kansallisen uudistusohjelmansa täytäntöönpanossa vuosina 2005–2007 jonkin verran. Slovakia on toteuttanut vähän toimia kevään 2006 Eurooppa-neuvoston kokouksessa sovittujen sitoumusten täyttämiseksi neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston suositusten mukaisia toimia on toteutettu vaihtelevasti. Slovakian on toteutettava lisäuudistuksia, joilla lisätään T&K- sekä koulutusmenoja, toteutetaan mikrotaloutta koskevia strategioita, vähennetään pitkäaikaistyöttömyyttä ja saatetaan päätökseen yleissivistävän ja ammatillisen koulutuksen uudistaminen. Neuvoston päätelmissä nimetyillä täydentävillä aloilla on toteutettu vaihtelevasti toimia.
               
            
                  4.
               
               
                  Slovakian vuoden 2007 täytäntöönpanoraportin vahvuuksia ovat: julkisen talouden alijäämän ennustettu supistuminen alle 3 prosenttiin suhteessa BKT:hen vuonna 2007; useiden strategia-asiakirjojen laatiminen tutkimuksen ja kehittämisen, innovaatioiden, energiatehokkuuden ja uusiutuvien energialähteiden aloilla; vastaperustetuille yrityksille tarkoitettujen keskitettyjen palvelupisteiden osittainen käyttöönotto; työmarkkinalainsäädännön tarkistaminen; elinikäistä oppimista koskevan strategian laatiminen; pyrkimykset tarkistaa aktiivista työmarkkinapolitiikkaa, jotta se vastaa paremmin työmarkkinoiden kehitystä.
               
            
                  5.
               
               
                  Slovakian olisi ensi tilassa paneuduttava seuraavilla kansallisessa uudistusohjelmassa nimetyillä osa-alueilla havaittuihin haasteisiin: koulutukseen, tutkimukseen ja kehitykseen sekä innovaatioihin on osoitettava enemmän varoja; sääntely-ympäristöä on kehitettävä; pitkäaikaistyöttömyyttä on vähennettävä; yleissivistävän ja ammatillisen koulutuksen uudistaminen on saatettava päätökseen, ja koulutuksen laatua on parannettava työmarkkinoiden tarpeiden mukaisesti. Tällä perusteella suositellaan, että Slovakia:
                  
                              —
                           
                           
                              panee asianmukaisesti täytäntöön johdonmukaisen T&K- ja innovaatiostrategian, jossa keskitytään erityisesti julkisen tutkimuksen institutionaalisiin uudistuksiin sekä yritys- ja tutkimussektorin välisen yhteistyön merkittävään parantamiseen samalla, kun osoitetaan uusia resursseja T&K-toimintaan ja innovointiin sekä koulutukseen;
                           
                        
                              —
                           
                           
                              parantaa sääntely-ympäristöään erityisesti toteuttamalla parempaa sääntelyä koskevan kattavan strategian, johon sisältyvät sekä vaikutusten arviointi että voimassa olevan lainsäädännön yksinkertaistaminen;
                           
                        
                              —
                           
                           
                              varmistaa, että työmarkkinoiden joustoturvaan perustuvan yhdennetyn lähestymistavan puitteissa pannaan täytäntöön elinikäisen oppimisen strategia, jossa otetaan huomioon työmarkkinoiden tarpeet; saattaa päätökseen perus-, keski- ja korkea-asteen koulutuksen uudistamisen koulutustason ja ammattipätevyyden parantamiseksi; lisäksi on helpotettava erityisesti pitkäaikaistyöttömien ja heikossa asemassa olevien väestöryhmien pääsyä työmarkkinoille.
                           
                        
            
                  6.
               
               
                  Kansallisen uudistusohjelmansa toteutuskaudella Slovakian on lisäksi keskityttävä seuraaviin toimiin: jatketaan tieto- ja viestintätekniikkaan liittyviä toimia etenkin laajakaistainfrastruktuurin osalta; otetaan vastaperustetuille yrityksille tarkoitetut keskitetyt palvelupisteet kokonaisuudessaan käyttöön; perustetaan yrittäjyyskoulutusohjelma; lisätään kilpailua energiahuollon alalla; puututaan naisten ja miesten välisiin palkka- ja työllisyyseroihin; kehitetään aktiivisen ikääntymisen strategia; luodaan työllistymismahdollisuuksia nuorille.
               
            SUOMI
      
                  1.
               
               
                  Suomen vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Suomi on edistynyt erittäin hyvin kansallisen toimenpideohjelmansa täytäntöönpanossa vuosina 2005–2007. Suomi on myös noudattanut hyvin kevään 2006 Eurooppa-neuvoston kokouksessa sovittuja sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston nimeämillä täydentävillä aloilla on toteutettu joitakin toimia. Täytäntöönpanoraportissa käsitellään myös erikseen euroalueen maille osoitettuja suosituksia.
               
            
                  4.
               
               
                  Vuoden 2007 täytäntöönpanoraportin perusteella Suomen vahvuuksia ovat käynnissä olevat uudistukset, joilla jatketaan kansallisen innovaatiojärjestelmän kehittämistä, ja ikääntyneiden työntekijöiden työllisyysasteen kasvu.
               
            
                  5.
               
               
                  Kansallisen toimenpideohjelmansa toteutuskaudella Suomen on keskityttävä seuraaviin haasteisiin: jatketaan uudistuksia, joilla lisätään kilpailua ja parannetaan tuottavuutta joillakin palvelualoilla, ja luodaan korkeita hintoja alentava vipuvaikutus; toteutetaan ilmoitetut toimet Kioton tavoitteiden saavuttamiseksi; jatketaan uudistuksia, joilla poistetaan työmarkkinoiden pullonkaulat, vähennetään suurta rakennetyöttömyyttä etenkin vähän koulutettujen työntekijöiden ja nuorten osalta ja otetaan huomioon taloudellisista syistä tapahtuvan maahanmuuton tarjoamat mahdollisuudet.
               
            RUOTSI
      
                  1.
               
               
                  Ruotsin vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Ruotsi on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Ruotsi on myös noudattanut hyvin kevään 2006 Eurooppa-neuvoston kokouksessa sovittuja sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan neuvoston nimeämillä aloilla on toteutettu monia toimia.
               
            
                  4.
               
               
                  Ruotsin vahvuuksiin voidaan vuoden 2007 täytäntöönpanoraportin perusteella lukea seuraavat toimet: sääntelyn yksinkertaistamista koskeva toimintasuunnitelma ja sitoutuminen vaikutusten arviointijärjestelmän kehittämiseen; edistyminen työvoiman tarjonnan lisäämisessä ja työttömyyden vähentämisessä; energian kestävä käyttö; edistyminen tutkimukseen ja kehittämiseen tehtävien julkisten investointien lisäämisessä.
               
            
                  5.
               
               
                  Ruotsin on toteutettava lisää sääntelytoimia kilpailun lisäämiseksi erityisesti palvelualoilla; maan on lisäksi keskityttävä työnteon kannustimiin, nuorisotyöttömyyden vähentämiseen, maahanmuuttajien työllisyysasteen nostamiseen ja työkyvyttömyysetuuksia saavien työelämään paluuseen liittyvien viimeaikaisten uudistusten täytäntöönpanoon ja niiden vaikutusten arviointiin.
               
            YHDISTYNYT KUNINGASKUNTA
      
                  1.
               
               
                  Yhdistyneen kuningaskunnan vuoden 2007 täytäntöönpanoraportin, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Yhdistynyt kuningaskunta on edistynyt erittäin hyvin kansallisen uudistusohjelmansa täytäntöönpanossa vuosina 2005–2007. Yhdistynyt kuningaskunta on noudattanut hyvin kevään 2006 Eurooppa-neuvoston kokouksessa sovittuja sitoumuksia neljällä ensisijaisella alalla.
               
            
                  3.
               
               
                  Täytäntöönpanoraportin mukaan Yhdistynyt kuningaskunta on toteuttanut monia neuvoston suositusten mukaisia toimia. Myös neuvoston päätelmissä nimetyillä täydentävillä aloilla on toteutettu monia toimia.
               
            
                  4.
               
               
                  Yhdistyneen kuningaskunnan vahvuuksiin voidaan vuoden 2007 täytäntöönpanoraportin perusteella lukea: suunnitelmat yhdennetyn lähestymistavan soveltamisesta työllisyyteen ja ammattitaidon kehittämiseen, pyrkimys luoda yritystoimintaa suosiva sääntely-ympäristö sekä tulevaisuuteen suuntautuneet energiapolitiikkasuunnitelmat.
               
            
                  5.
               
               
                  Yhdistyneen kuningaskunnan olisi ensi tilassa paneuduttava seuraavilla kansallisessa uudistusohjelmassa nimetyillä osa-alueilla havaittuihin haasteisiin: tuottavuutta lisäävä ammattitaidon parantaminen ja heikossa asemassa työmarkkinoilla olevien henkilöiden tukeminen. Tällä perusteella suositellaan, että Yhdistynyt kuningaskunta:
                  
                              —
                           
                           
                              toteuttaa viimeaikaiset ammattitaidon huomattavaan parantamiseen tähtäävät suunnitelmat sekä soveltaa työllisyyteen ja ammattitaidon kehittämiseen yhdennettyä lähestymistapaa, jolla parannetaan tuottavuutta ja lisätään heikossa asemassa olevien henkilöiden mahdollisuuksia työmarkkinoilla.
                           
                        
            
                  6.
               
               
                  Lisäksi Yhdistyneen kuningaskunnan olisi tulevaisuudessa keskityttävä seuraaviin haasteisiin: asuntotarjontaa on lisättävä asteittain, jotta kysyntäpaineita voidaan helpottaa keskipitkällä aikavälillä; maan on varmistettava edistyminen kohti T&K-toiminnan yleistä tavoitetta toteuttamalla tutkimus-, kehittämis- ja innovaatiopolitiikkaa koskeva tarkastelu kokonaisuudessaan, erityisesti ottamalla palvelualojen tarpeet kokonaisvaltaisemmin huomioon.
               
            EUROALUEEN JÄSENVALTIOT
      
                  1.
               
               
                  Euroalueen jäsenvaltioiden vuoden 2007 täytäntöönpanoraporttien, tärkeimpien rakenneuudistusten edistymistä koskevan komission arvion ja kasvua ja työllisyyttä koskevien yhdennettyjen suuntaviivojen perusteella voidaan tehdä seuraavat päätelmät:
               
            
                  2.
               
               
                  Euroalueen jäsenvaltiot ovat täytäntöönpanoraporttiensa perusteella edistyneet euroalueen toimintaa parantavien toimien täytäntöönpanossa jonkin verran.
               
            
                  3.
               
               
                  Mikrotaloutta ja työllisyyttä koskevien suositusten noudattaminen edellyttää merkittäviä lisäuudistuksia. Makrotaloudessa vuonna 2007 saavutettua edistymistä on jatkettava.
               
            
                  4.
               
               
                  Euroalueen jäsenvaltioiden vahvuuksiin voidaan vuoden 2007 täytäntöönpanoraportin perusteella lukea: julkisen talouden sopeuttamistoimet vuonna 2007, rahoitusmarkkinoiden yhdentymistä edistävän lainsäädännön täytäntöönpano ja työehtosopimusneuvottelujärjestelmien muuttaminen palkkajoustoa suosivammiksi joissakin jäsenvaltioissa.
               
            
                  5.
               
               
                  Euroalueen jäsenvaltioiden olisi ensi tilassa paneuduttava seuraavilla osa-alueilla havaittuihin haasteisiin: julkisen talouden kestävyys ja sen kyky edistää talouskasvua; kilpailu hyödykemarkkinoilla, erityisesti palveluissa, rahoitusalan yhdentyminen ja kilpailun lisääminen vähittäisrahoituspalveluissa sopeuttamisen helpottamiseksi ja hintojen joustavuuden lisäämiseksi; asianmukainen palkkakehitys kokonaistalouden tasolla sekä eri aloilla, maantieteellisillä alueilla ja ammattiryhmissä tuottavuuden kehittymisen mukaisesti kilpailukyvyn varmistamiseksi; joustoturva työmarkkinoilla yhteisesti hyväksyttyjen periaatteiden mukaisesti; työvoiman lisääntynyt liikkuvuus, jolla edistetään työmarkkinoiden sopeuttamista.
               
            
                  6.
               
               
                  Tällä perusteella suositellaan, että euroalueen jäsenvaltiot noudattavat maakohtaisia suosituksiaan ja
                  
                              —
                           
                           
                              jatkavat edelleen julkisen talouden vakauttamista kohti keskipitkän aikavälin tavoitteitaan vakaus- ja kasvusopimuksen mukaisesti ja pyrkivät saavuttamaan vuotuisen rakenteellisen sopeutuksen, jonka viitearvo on vähintään 0,5 prosenttia suhteessa BKT:hen. Euroryhmä totesi huhtikuussa 2007, että suotuisan suhdannetilanteen ansiosta useimpien euroalueen jäsenten pitäisi saavuttaa keskipitkän aikavälin tavoitteensa vuonna 2008 tai 2009 ja kaikkien pitäisi pyrkiä saavuttamaan ne viimeistään vuonna 2010. Rahoitusasemat, joiden osalta keskipitkän aikavälin tavoitteet on saavutettu, olisi säilytettävä;
                           
                        
                              —
                           
                           
                              parantavat julkisen talouden laatua tarkistamalla julkisia menoja ja verotusta sekä nykyaikaistamalla julkishallintoa, tavoitteenaan parantaa tuottavuutta ja lisätä innovaatioita ja edistää sitä kautta talouskasvua, työllisyyttä ja julkisen talouden kestävyyttä;
                           
                        
                              —
                           
                           
                              toteuttavat toimia, joilla lisätään kilpailua erityisesti palvelualoilla, ja tehostavat toimia, joilla edistetään rahoitusmarkkinoiden täydellistä yhdentymistä ja kilpailua vähittäisrahoituspalveluissa, samalla kun lujitetaan rahoitusalan vakautta koskevia järjestelyjä ja yhdenmukaistetaan valvontaa;
                           
                        
                              —
                           
                           
                              parantavat joustavuutta ja turvaa työmarkkinoilla muun muassa toteuttamalla ”joustoturvaperiaatteita”, jotka on sopeutettu kunkin jäsenvaltion erityisolosuhteisiin ja jotka ovat täysin sopusoinnussa terveiden ja rahoitukseltaan kestävien talousarvioiden kanssa, suhteuttamalla palkkakehityksen paremmin tuottavuuden kasvuun, jotta tehostettaisiin kasvua ja kilpailukykyä, ja toteuttamalla toimia, joilla edistetään valtioiden ja ammattiryhmien rajat ylittävää työntekijöiden liikkuvuutta.
                           
                        
            
                  7.
               
               
                  Jotta maksimoitaisiin toimista saatavat synergiat, joita rahaliitto osaltaan vahvistaa, ja lisättäisiin poliittista sitoutumista uudistuksiin, euroalueen jäsenvaltioiden olisi edelleen vahvistettava politiikkojen koordinointia euroryhmän puitteissa ja kansainvälisissä yhteyksissä, ja olemassa olevat euroalueen ulkoista edustusta koskevat sopimukset olisi pantava kokonaisuudessaan täytäntöön. Tämä myötävaikuttaisi merkittävästi valmiuksiin vastata euroalueella ja maailmantaloudessa ilmeneviin toimintapolitiikan haasteisiin. Euroryhmän Berliinissä huhtikuussa 2007 antamat julkisen talouden suuntaviivat ovat askel oikeaan suuntaan. Euroalueen jäsenvaltioita pyydetään ottamaan nämä suositukset huomioon kansallisissa politiikoissaan. Euroryhmä tarkistaa säännöllisesti suositusten täytäntöönpanon.